1.  ปัจจัยความเสี่ยง

    1.  ความเสี่ยงที่สินทรัพย์อาจจะด้อยค่าลง

1.1.1 เบี้ยประกันภัยค้างรับ

บริษัทฯ มีเบี้ยประกันภัยค้างรับ ณ วันที่ 31 ธันวาคม 2547 จำนวน 321.67 ล้านบาท
และติดตามอย่างใกล้ชิดให้ลูกหนี้ชำระเงิน เพื่อป้องกันมิให้เบี้ยประกันภัยค้างรับด้อยค่าลง
ทำให้มีอัตราหมุนเวียนของเบี้ยประกันภัยค้างรับสุทธิลดลงจาก 87 วัน ณ สิ้นปี 2546 เป็น 76 วัน
ณ สิ้นปี 2547

บริษัทฯ ได้ตั้งค่าเผื่อหนี้สงสัยจะสูญสำหรับเบี้ยประกันภัยค้างรับเมื่อสิ้นปี 2547 ทั้งสิ้น
49.13ล้านบาท ซึ่งมีจำนวนที่ใกล้เคียงกับปีที่ผ่านมาซึ่งเท่ากับ 50.00 ล้านบาท

กรมการประกันภัยได้เปลี่ยนแปลงวิธีการประเมินราคาลูกหนี้เบี้ยประกันภัยค้างรับโดยจะไม่ประเมินราคาลูกหนี้เบี้ยประกันภัยค้างรับที่มีอายุมากกว่า
2 เดือน ดังนั้นมีความเสี่ยงที่เงินกองทุนที่ได้รับการประเมินโดยกรมการประกันภัยจะลดระดับลง
ถ้าหากว่าบริษัทประกันภัยมีลูกหนี้ที่มีอายุยาวกว่า 2 เดือน ซึ่งเรื่องนี้บริษัทฯ
พยายามที่จะลดความเสี่ยงในเรื่องดังกล่าว
โดยเร่งรัดลูกหนี้อย่างจริงจังในรอบปีที่ผ่านมาให้ชำระเงิน
เพื่อให้ลูกหนี้มีอายุหนี้สั้นที่สุดเท่าที่จะทำได้

1.1.2 เงินลงทุนในหลักทรัพย์

เงินลงทุนในหลักทรัพย์ ประกอบด้วยพันธบัตร, หุ้นทุน, หุ้นกู้, ตั๋วเงิน
และหลักทรัพย์อื่นมีมูลค่ายุติธรรม (Fair Value) จำนวน 827.85 ล้านบาท
ค่าเผื่อการลดราคาของหลักทรัพย์มีจำนวน 2.01 ล้านบาท ซึ่งเพิ่มขึ้นจากปีที่ผ่านมา 41.30
ล้านบาท เพราะหุ้นในตลาดหลักทรัพย์แห่งประเทศไทยมีราคาผันผวน

คณะกรรมการการลงทุนของบริษัทฯ ได้ติดตามความเคลื่อนไหวของอัตราดอกเบี้ย
และภาวะเศรษฐกิจการเงินอย่างใกล้ชิด โดยกำหนดนโยบายในการลงทุนด้วยความระมัดระวัง
เพื่อป้องกันมิให้การเปลี่ยนแปลงของสภาวะเศรษฐกิจส่งผลทำให้มูลค่าทรัพย์สินของบริษัทฯ
ผันผวนเกินกว่าที่ควรจะเป็น

1.1.3 เงินให้กู้

เงินให้กู้ยืมที่มีหลักทรัพย์เป็นประกันเมื่อสิ้นปี 2547 มีจำนวน 69.11ล้านบาท บริษัทฯ
มีนโยบายที่จะให้สินเชื่อด้วยความระมัดระวัง ติดตามลูกหนี้ที่ค้างชำระให้ชำระเงิน
และดำเนินคดีกับลูกหนี้ที่ค้างชำระเกินกว่า 12 เดือนขึ้นไป

ค่าเผื่อหนี้สงสัยจะสูญสำหรับลูกหนี้เงินให้กู้ ณ สิ้นปี 2547 มีจำนวน 6.30 ล้านบาท
ต่ำกว่าค่าเผื่อหนี้สงสัยจะสูญสำหรับลูกหนี้เงินให้กู้ ณ สิ้นปี 2546 เป็นจำนวน 0.77 ล้านบาท
เพราะได้รับชำระหนี้จากลูกหนี้บางรายที่เคยตั้งค่าเผื่อหนี้สงสัยจะสูญไปแล้ว

1.1.4 ลูกหนี้เช็คคืน

ลูกหนี้เช็คคืน ก่อนหักค่าเผื่อหนี้สงสัยจะสูญเมื่อสิ้นปี 2547 มีจำนวน 12.72 ล้านบาท สูงกว่าปี
2546 จำนวน 4.50 ล้านบาท ตามยอดขายที่ขยายตัว บริษัทฯ ได้ตั้งค่าเผื่อหนี้สงสัยจะสูญทั้งสิ้น
7.69 ล้านบาท

บริษัทฯ ตั้งค่าเผื่อหนี้สงสัยจะสูญของลูกหนี้เบี้ยประกันภัยค้างรับ เงินให้กู้ และลูกหนี้เช็คคืน
โดยได้ทบทวนอย่างสม่ำเสมอจากประสบการณ์ในการชำระหนี้ ฐานะการเงิน
และมูลค่าของหลักประกันของลูกหนี้ เพื่อสามารถที่จะตั้งค่าเผื่อหนี้สงสัยจะสูญเป็นจำนวนที่เพียงพอ
นอกจากนี้ บริษัทฯ มีนโยบายที่จะประเมินราคาที่ดินทุกแปลง
ที่ใช้เป็นหลักประกันหนี้ของลูกหนี้เงินกู้ที่ผิดนัดชำระเกินกว่า 12 เดือน ทุก 2 ปี
ทั้งนี้ขึ้นอยู่กับภาวะเศรษฐกิจที่อาจเปลี่ยนแปลงในอนาคต

2.  ความเสี่ยงที่เกิดจากธุรกิจประกันวินาศภัย

บริษัทฯ
ได้บริหารความเสี่ยงภัยที่เกิดจากธุรกิจประกันวินาศภัยด้วยการกระจายความเสี่ยงไปยังผู้รับประกันภัยต่อ
ทั้งที่อยู่ในประเทศไทยและต่างประเทศ
โดยเน้นเลือกบริษัทรับประกันภัยต่อที่มั่นคงมีระดับความน่าเชื่อถือที่สูงเท่านั้น ซึ่งส่งผลให้บริษัทฯ
มีความพร้อมตลอดเวลาที่จะจ่ายค่าสินไหมทดแทนขนาดใหญ่ได้เสมอโดยไม่มีผลกระทบต่อสภาวะทางการเงินหรือสถานะความมั่นคงของบริษัทฯ
เอง

3.  ความเสี่ยงเนื่องจากการเปิดเสรีธุรกิจประกันวินาศภัย

การเปิดเสรีธุรกิจประกันวินาศภัยย่อมจะนำมาซึ่งการแข่งขันที่เข้มข้นขึ้น บริษัทฯ ได้ปรับปรุง
และพัฒนาการดำเนินงานอย่างต่อเนื่อง ทั้งนี้รวมถึงการรักษาและเสริมรากฐานทางด้านการเงิน
และการตลาด ให้มีความพร้อมในด้านต่างๆ ดังนี้ :

1.  รักษาและเสริมเงินกองทุนที่เพียงพอต่อการขยายธุรกิจ

2.  เสริมสภาพคล่องทางการเงินให้มากพอต่อความสามารถในการจ่ายค่าสินไหมทดแทนด้วยความยุติธรรม
    สุจริต และชัดเจน

3.  พยายามอย่างต่อเนื่องในการขยายงานด้านการตลาดที่มีคุณภาพ

4.  พัฒนาเทคโนโลยีสารสนเทศโดยต่อเนื่อง

5.  ยกระดับความรู้ความสามารถของพนักงานด้วยการให้การศึกษาอบรมอย่างต่อเนื่อง